הדיסק הזה יצא כבר ב- 2003, אבל רק עכשיו עשה עליה מסודרת לארץ והחל להיות מיובא לכאן בשיטתיות (ע"י חברת MCI). זהו עיבוד קיצוני לרקוויאם של מוצרט: היצירה האהובה מבוצעת כאן בגירסה לרביעיית מיתרים, שנעשתה ע"י חובב מוצרט נלהב בשם פטר ליכטנטל (1780 – 1853). ליכטנטל, יליד פרסבורג (ברטיסלבה של היום), היה רופא ומלחין חובב, שחי את רוב חייו במילאנו ובה גם הלחין את העיבוד המבוצע כאן.
הביצוע הוא של רביעיית קאוקן (Kuijken), ששמה ניתן לה בזכות העובדה ששניים מחבריה הם אחים בני משפחת קאוקן: זיגיסוואלד (כינור) ווילאנד (צ'לו). העיבוד מעניין ועשוי היטב, וזוכה לביצוע חם ועשיר של חברי הרביעיה. למרות שמדובר בסופו של דבר בשלד היצירה בלבד- ללא תזמורת,מקהלה או סולנים- מדהים להיווכח שהיופי והעושר של המוזיקה של מוצרט נשמרים במידה רבה. הדיסק מוקלט בשיטת המולטי-צ'אנל, ואיכות ההקלטה אופטימלית.
מוצרט- רקוויאם. גירסה לרביעיית מיתרים. רביעיית קאוקן. דיסק "Challenge Classics".